b'\n_START_ARTICLE_\nShowrunner\n_START_PARAGRAPH_\nShowrunner er et uttrykk i TV-produksjoner om en person som b\xc3\xa5de har rolle som hovedmanusforfatter og produsent. Ofte brukes begrepet synonymt med serieskaperen (eng. creator), men disse er ikke n\xc3\xb8dvendigvis sammenfallende._NEWLINE_En showrunner har det \xc3\xb8verste kreative ansvaret for produksjonen av TV-serier og det er ogs\xc3\xa5 showrunnerne som leder skriverrommet. I filmproduksjon vil vanligvis regiss\xc3\xb8ren ha den \xc3\xb8verste kreative kontrollen, men innen TV vil showrunneren alltid st\xc3\xa5 over regiss\xc3\xb8ren._NEWLINE_\xc2\xabShowrunner\xc2\xbb er imidlertid ikke en offisiell kreditering, og en showrunner vil typisk st\xc3\xa5 oppf\xc3\xb8rt som executive producer. Begrepet blir mindre brukt i Norge enn i land som USA og Storbritannia.\n_START_SECTION_\nHistorie\n_START_PARAGRAPH_\nDet finnes ingen autoritative studier av utviklingen av showrunnerrollen. Allerede p\xc3\xa5 1950-tallet hadde mange situasjonskomedier en tilsvarende rolle, men begrepet showrunner dukket f\xc3\xb8rst opp i amerikanske bransjeblader i 1990-\xc3\xa5rene._NEWLINE_Tradisjonelt var executive producer (ansvarlig produsent) i amerikanske TV-program chief executive, ansvarlig for TV-programmets kreative retning og produksjon. Over tid ble tittelen executive producer brukt om et st\xc3\xb8rre spekter av roller \xe2\x80\x93 fra noen som h\xc3\xa5ndterte det \xc3\xb8konomiske til noen som hadde tittelen som en \xc3\xa6restittel uten \xc3\xa5 ha noe praktisk eller ut\xc3\xb8vende ansvar. Begrepet showrunner ble tatt i bruk for \xc3\xa5 identifisere produsenten som hadde det \xc3\xb8verste ansvaret og kreative ledelsen for programmet._NEWLINE_If\xc3\xb8lge Chris Downey, showrunner for Leverage (2008-2012), er de ypperste amerikanske TV-seriene fra 2000-tallet, som Sopranos (1999-2007), The Wire (2002-2008) Deadwood (2004-2006), Mad Men og Breaking Bad, laget av det han kalte \xc2\xabcradle-to-grave showrunners\xc2\xbb._NEWLINE_Et eksempel p\xc3\xa5 en TV-serie med flere showrunners er Game of Thrones, der David Benioff og D. B. Weiss sammen tok initiativet for \xc3\xa5 skape TV-serien og har v\xc3\xa6rt hovedforfattere og produsenter gjennom alle sesongene._NEWLINE_Arne Berggren, som var showrunner for Hotel C\xc3\xa6sar fra 2012 til 2014, kalte showrunnermodellen for \xc2\xabden amerikanske modellen\xc2\xbb og showrunneren \xc2\xaben forfatter med produsentfullmakter\xc2\xbb. Da han ble ansatt som showrunner for Hotel C\xc3\xa6sar, var dette et relativt uvanlig begrep i Norge.'